
הצעת חוק השאלת נכסי תרבות (הגבלת סמכות שיפוט), התשס"ה -2005 (מ/161).

היו"ר מיכאל מלכיאור:

שלום, אני פותח את הישיבה. הכוונה שלי, שזה יהיה הדיון האחרון שאנחנו נקיים בוועדה בנושא הזה. בעקבות הדיון היום נעשה הצבעה בוועדה על הצעת החוק כפי שהיא מונחת בפנינו. לעומת החוק המקורי, שהוגש לנו על ידי הממשלה, יש פה המון שינויים. אני חושב, שאלה שינויים נחוצים. בלי השינויים האלה, לא היינו יכולים לקבל את החוק. אני הכנסתי כמה שינויים, בלי אישור הוועדה, שאינם בהסכמת הממשלה. אני מקווה, שהממשלה תוכל לחיות על השינויים הללו. הייתי במגע עם הרבה מאוד גורמים בינלאומיים לגבי החוק הזה. שכנעו אותי באנגליה שהחוק הזה ייתן להם אפשרות להכניס את השינויים הללו לחוק באנגליה. הצעת החוק שם אינה כוללת אפשרות לבדוק מה המקור, ולתת סיוע לאנשים שיש להם טיעונים. 

ההיסוסים המוסריים, שחברת הכנסת קולט אביטל ואני הבענו מהיום הראשון, קיימים. עם זאת, אני שוכנעתי שהחוק בסופו של דבר ישרת את האינטרס של ניצולי השואה, של אנשים שיש להם תביעות, וזה בסופו של דבר מה שמנחה אותי. עם כל השינויים שהכנסנו, יהיה אפשר לקבל את החוק. מאחר והשינויים הם רבים, אנחנו נעשה את הקריאה מההתחלה של החוק, עם ההסברים של היועצת המשפטית, שעבדה קשה מאוד. כל הקרדיט מגיע לה על העבודה שהיא עשתה בשביל לשפר את המוצר שקיבלנו מהממשלה, וכדי להגיע לתוצאות שיש היום. היא תסביר מה היה הבסיס לכל שינוי שקיבלנו. 

מירב ישראלי:
מקריאה סעיף 1. זה דומה גם לנוסח האמריקני. לא לגבי כל נכס אפשר להוציא. יש פה איזון אינטרסים: העניין של הציבור בישראל לראות את הנכס הזה אל מול העניין של הפגיעה בזכות לתבוע אותו בישראל. מקריאה סעיף 2. הוכנסו המילים "לזמן קצוב". המילה השאלה מתכוונת לזמן קצוב, אבל בכל זאת הוכנסו המילים האלה כדי שלא תהיה עקיפה שמשמעותה לא השאלה אלא מתן של התמונה בדרך קבע. זה לא מונע השאלה לתקופות מאוד ארוכות. צריך להקפיד שזה יהיה לזמן קצוב. אפשר להאריך את הזמן, אבל שלא תהיה השאלה ללא הגבלת זמן. זה במקום לתת במתנה. כך את משיגה חסינות באופן עקיף. 

בני רובין:

פירוש הדבר שאי אפשר לקבל בהשאלה לזמן בלתי מוגבל שום נכס. מצד שני, הוועדה צריכה לזכור שאין מניעה לתבוע בפורום האלטרנטיבי גם כאשר הנכס נמצא בישראל. את הבעיה שזה יוצר אני רואה, אבל את היתרון אני לא רואה. 

היו"ר מיכאל מלכיאור:
ארגוני הניצולים ואחרים חשבו שזו דרך להבטיח חסינות תמידית. כאשר באופן תמידי הדבר נמצא בישראל, התביעה תהיה מוחלשת. אני יכול להבין את הטיעון שלך, אבל מירב אמרה שהזמן הקצוב הוא יכול להיות גם זמן ארוך.

מירב ישראלי:
מה השיקולים לתת השאלה לזמן בלתי מוגבל, לעומת לתת את הנכס במתנה? למה שמישהו יחליט לעשות כך ולא כך?

יצחק מולכו:

מנקודת מבטו של מוזיאון ישראל, זמן קצוב הוא בסדר גמור. אלה התערוכות שאנחנו מקבלים. אנחנו נחייה עם זה.

יואל לוי:

אני רוצה להגיש לך את החומר שהוגש לפרלמנט הבריטי בשבוע שעבר על הנושא הזה. הם מגבילים את זה ל-9-12 חודשים. 

מירב ישראלי:

בלי אפשרות הארכה. אני מבינה שליד ושם יש תערוכות מהסוג הזה. השאלה היא, האם צריך באמת להגביל את זה. 

היו"ר מיכאל מלכיאור:

זה מקובל על יד ושם. 

מירב ישראלי:
מקריאה סעיף 3. ניסינו לסגור מכל הכיוונים ולמנוע מצב שיהיו חסימות דיוניות, כמו התיישנות או חסמים דיוניים אחרים. השר צריך להשתכנע שאין חסמים דיוניים, ושאפשר גם להגיש את התביעה, גם לקיים בה דיון וגם להכריע בה. 

היו"ר מיכאל מלכיאור:

היה חשוב לנו להכניס את זה, כדי שזאת לא תהיה אפשרות תיאורטית.

מירב ישראלי:

לא עצם הקיום, אלא גם שהיא אפקטיבית. 

נדב העצני:
בישיבה הקודמת היה דיון בסעיף הזה. הנוסח הנוכחי זהה לנוסח שהיה בישיבה הקודמת. אני הערתי ואמרתי ששיקול הדעת שניתן לשר הוא מצומצם מדי.

קולט אביטל:
יש תשובה לכך בסעיף 4. 

נדב העצני:
ההחלטה של הוועדה בעקבות הדיון שהיה בסעיף הזה, היתה שצריך להרחיב את שיקול הדעת של השר. לא היה שום שינוי. 

מירב ישראלי:
אני לא רשמתי בפני הערה כזאת, אבל אפשר לבדוק זאת בפרוטוקול. אתה הערת את הערתך, היא נרשמה בפרוטוקול, אבל אני לא הבנתי שהיתה החלטה כזאת. 

נדב העצני:
חה"כ מלכיאור העיר שמן הראוי להרחיב את שיקול הדעת של השר. הבעיה עם הסעיף הזה, היא שלשר יש סמכות לקבוע האם יש ערכאה שיפוטית או מעין שיפוטית. כאשר אומרים מעין שיפוטית, הכוונה היא גם לגופים שהם ממשלתיים. זו יכולה להיות בעיה. זה לא רק בית משפט. 

יצחק מולכו:
אבל זה צריך להיות אפקטיבי. 

נדב העצני:
זה לא כתוב בסעיף. 

יצחק מולכו:

כתוב: אפשרות לדון ולהכריע בעניין. 

נדב העצני:
הסמכות לתת לשר שיקול דעת לקבוע שהערכאה הזאת היא נגישה ואפקטיבית, לא קיימת פה. לפי לשון הסעיף עכשיו, ברגע שהשר רואה שיש ערכאה, אפילו אם היא תיאורטית לחלוטין, אין לו עוד סמכות. זה לא פותר את הבעיה של חסמים והתיישנות. עלולה להתעורר מחלוקת משפטית בנושא הזה גם בבתי משפט.

מירב ישראלי:
כאשר אתה אומר שזה לא אפקטיבי למה הכוונה?

נדב העצני:

הגישו ערכאה תיאורטית.

מירב ישראלי:
 מה זה תיאורטי, לא דנים בזה, לא מביאים את זה לדיון, דנים בזה ודוחים אותו? 

היו"ר מיכאל מלכיאור:
ערכנו דיון על כך בהרחבה בישיבה שלא הייתם. אתה יכול להגיד תיאורטי על כך שנאמר שניתן להגיש, אבל הוספנו את המילים: "לדון ולהכריע בהם". זה לא רק תיאורטי. זה צריך להיות גם אפקטיבי.

נדב העצני:
אני חושב, שאת הבעיה הזאת אפשר לפתור בקלות על ידי הוספת מספר מילים. השר צריך להשתכנע שמדובר בערכאה שקיימת בה אפשרות אפקטיבית לתביעה וזכייה, ושיש לתובע את יומו. 

יצחק מולכו:

מה זה אפקטיבית בעברית?

קולט אביטל:

יעילה. 

נדב העצני:

אני לא הצעתי נוסח, הצעתי מהות. אני מוכן לשבת ולתת משפט שיפתור את הבעיה הזאת.

היו"ר מיכאל מלכיאור:

אנחנו סוגרים את הדברים היום. 

מירב ישראלי:
למרות שבסעיף 4 יש הליך חדש שנותן יותר שיקול דעת, כי יהיה לו מידע קודם על מתנגדים, תוכלו יותר להתנגד ולהגיד למה זה לא אפקטיבי. מעבר לזה, השר לא יודע מי הם כל התובעים הפוטנציאליים שיכולים לתבוע בזמן שהוא נותן את הצו. הוא לא יודע מה המצב המשפטי של כל תובע, ולכן הוא לא יכול לדעת אם הוא יזכה או לא. 

היו"ר מיכאל מלכיאור:

 זה לא מה שהוא אמר. הוא לא התייחס לנקודה אם הוא יזכה או לא. אני חושב, שיש תשובה לזה. הוא יתייחס לזה שיהיה גוף קיים שיכול לדון וגם להכריע. הוא לא מקבל המלצה שאף אחד לא יבצע.

מירב ישראלי:

לכן, שאלתי מה לא אפקטיבי. 

נדב העצני:
אם היו מתווספות שתי מילים: "באופן הוגן", זה כבר היה מגביל את שיקול הדעת של השר. 

היו"ר מיכאל מלכיאור:

מבחינתי, זה בסדר להוסיף את זה. 

מירב ישראלי:

אני לא יודעת מה זה אומר. התובע יטען שזה לא הוגן, השר יחשוב שזה כן הוגן וכו'.

נדב העצני:

השר צריך לחשוב שזה הוגן. הוא צריך להשתכנע שזה הוגן. 

היו"ר מיכאל מלכיאור:

אם זה לא הוגן מצדו, הוא לא ייתן את זה. 

נדב העצני:

אבל זה לא כתוב כאן. אפשר לבוא ולטעון, שלשר אין סמכות. ברגע שיש ערכאה פורמלית, נגמרת הסמכות שלו על פי הנוסח הזה. במדינה דיקטטורית יש טריבונאל, אבל אין סיכוי לזכות בו. 

יצחק מולכו:

הכל מתחיל בזה שהוא שוכנע. אם הוא שוכנע בזה שיש אפשרות לדון ולהכריע, זה מלמד שזה פורום אפקטיבי שיכול לשמוע ולהכריע בדבר. 

נדב העצני:

אתה יוצר בעיה פרשנית. בשביל מה ליצור בעיה פרשנית כשאתה בתוך הליך חקיקה?

יצחק מולכו:

כי המילה הוגנות מייצרת בעיה פרשנות.

מירב ישראלי:
מה יקרה אם נאמר: "ערכאה שיפוטית או מעין שיפוטית ראויה".

בני רובין:
אני חושב שזה מיותר, אבל אני לא חושב שזה אסון. 

קולט אביטל:

זה לא מפריע.  

בני רובין:
זה מערפל, זה לא חיובי, אבל בסדר.

קולט אביטל:

זה לא מערפל.

מוריה בקשי:

השאלה אם זה לא יצור משהו אחר. כשהוא מוציא את הצו הוא נותן גושפנקה שמעכשיו הערכאה הזאת היא הוגנת.

היו"ר מיכאל מלכיאור:
לכן, נכתוב "ראויה" ולא הוגנת. זה אומר שזה לא גוף ששמו רק כדי לצאת ידי חובה. כך הוא יכול לטעון שיש גוף. לכן, אנחנו מכניסים את המילה ראויה.

מירב ישראלי:
זה נותן לשר עוד אפשרות לבחון. סעיף 4 זה הסדר חדש, שנותן אפשרות לטעון טענות לפני שהשר מוציא את הצו. מקריאה סעיף 4. זה תנאי חדש. מסמך מוצאות היצירה, זה איזשהו תרגום שהתקבל בהתייעצות עם העורכות הלשוניות במוזיאון.  

יואל לוי:

אני פניתי לאקדמיה ללשון. 

קולט אביטל:

האם על כל דבר צריך להתווכח ולפנות לאקדמיה ללשון?

יואל לוי:

אף אחד לא מתווכח, אני רק אומר שהם רוצים לדון במונח בישיבה שלהם ב-26 לפברואר. 

מירב ישראלי:

אפשר לשלוח להם את ההצעות שלנו. אני רוצה לקרוא את ההגדרה של מסמך מוצאות היצירה, כי היא חשובה לצורך הדברים שאנחנו רוצים שיהיו במסמך הזה. אולי נשמע מה יש במסמך הזה בעולם האומנות. רצינו לדעת, האם זה מדויק והאם יש דברים שחסרים בנושא הזה. 

עידית עמיחי:
אנחנו חושבים שזה מקיף. 

מירב ישראלי:

מה בדרך כלל יש במסמך כזה?

קולט אביטל:

איך זה נקרא באנגלית?

גיימס שניידר:


PROVENANCE. 

קולט אביטל:

RESEARCH לא קיים. תמחקי את זה. 

היו"ר מיכאל מלכיאור:

מסמך ה- PROVENANCE הוא תוצאה של ה- RESEARCH.

יצחק מולכו:
PROVENANCE RESEARCH הוא כתרגום למילים: מסמך מוצאות היצירה. לזה מתכוונים. 

מירב ישראלי:

אז אם אני כותבת רק PROVENANCE, זה יספיק.

יצחק מולכו:

זה יספק. 

מירב ישראלי:
האם מבחינת התוכן זה מדויק?

עידית עמיחי:
כן. זה כולל את המקורות, את הבעלים, את כל תולדות היצירה מאז הפקתה.

מירב ישראלי:
גם מחזיקים שאינם הבעלים, כמו מוזיאונים.

עידית עמיחי:

כן.

מירב ישראלי:
אז ההגדרה היא מדויקת. התנאי החדש שהוספנו, הוא שעד שהשר לא מקבל את המסמך הזה, הוא לא יכול להוציא את הצו. אחרי שהוא מקבל אותו הוא מפרסם אותו קודם. מקריאה סעיף 4(ב). זה אומר שהשר לא ייתן צו מייד. ברגע שמוגשת לו בקשה הוא מקבל את מסמך תולדות היצירה, הוא מפרסם את הכוונה שלו להוציא צו וגם את מסמך תולדות היצירה, על מנת שכל אדם יוכל לראות איך היצירה הזאת התגלגלה ומה המקור שלה. אז אפשר יהיה להגיש לו התנגדות. ההתנגדות היא על אי התקיימות התנאים שבחוק. אלה העילות להתנגדות. העילות הן שאין ערכאה חלופית ראויה שניתן להגיש בה תביעות, או שה- PROVENANCE הוא לוקה בחסר. יכול להיות שצריך להוסיף שזה בעל חשיבות לציבור בישראל. הכוונה היא שכל התנאים שבחוק למתן הצו יתקיימו. אפשר לטעון, שהערכאה החלופית היא לא ראויה.

יצחק מולכו:
אבל זה ממילא קיים. את משתמשת במונח נכס תרבות, ונכס תרבות מוגדר כנכס שהוא בעל חשיבות.

היו"ר מיכאל מלכיאור:
אבל אתה יכול לדעת דברים שהשר לא יודע. לכן, אנחנו הכנסנו את הדבר הזה כדי לתת עוד הגבלה, להביא עוד מחסום בפני השר. הכוונה היא לעזרה של הציבור, כדי שהדברים שלא יובאו באופן אוטומטי לידיעת השר, יוכלו להגיע מפי הארגונים שיש להם עניין. יש פה חובה של השר לפרסם את זה לפני שהוא מקבל את החלטתו, וכדי שאנשים יוכלו להגיש התנגדות. 

נדב העצני:
יש פה בעיה בנוסח מבחינת מי שרשאי להתנגד. רק הטוען לזכות בנכס התרבות רשאי. זאת בעיה מאוד יסודית. יכול להיות שהטוען הזה הוא יהודי זקן ואין סיכוי שהוא ראה את זה. 

קולט אביטל:
אז מי כן?

נדב העצני:
כל גורם שהוא.

קולט אביטל:
זה נותן פתח לזה שמשיהו אחר ייקח את הנכס. 

נדב העצני:

גורם בעל עניין.

קולט אביטל:
נניח שאני אדם זקן בן 97 והשכן שלי החליט לקחת את התמונה. 

היו"ר מיכאל מלכיאור:

הוא לא יקבל את התמונה. הוא יוכל לפנות לשר. 

נדב העצני:
למשל, מרכז הארגונים או החברה לאיתור והשבת נכסים ימצאו ויגלו שבפרסום הזה - - -

קולט אביטל:
החברה לאיתור והשבת נכסים, אחראית רק לנכסים שבארץ. 

נדב העצני:
נניח שמרכז הארגונים או גורמים אחרים יגלו בפרסום, שהערכאה השיפוטית במדינה ממנה אמורות להגיע התמונות היא לא ראויה והם ירצו להתנגד. לפי הנוסח הנוכחי, הם לא רשאים.

קולט אביטל: 

הם לא רשאים, אלא אם כן האדם נתן להם את הסמכות לזה.

נדב העצני:

אבל האדם עצמו עוד לא יודע. אין לו את האינפורמציה ואין לו את היכולת.

קולט אביטל:  

אז שיפנו לאדם. הם לא יורשים אוטומטיים. 

נדב העצני:
בפרק זמן של 14 יום, איך תהיה לו יכולת. 

קולט אביטל:

אז תאריך את זה לשלושה שבועות או לחודש. 

עידית עמיחי:
האם יהיה צילום של התמונה?

יואל לוי:
בוודאי. צריך להיות צילום דיגיטלי של התמונה.

מירב ישראלי:

אז צריך להגיד כל מה שאנחנו רוצים שיהיה. 

היו"ר מיכאל מלכיאור:
לגבי הנושא של מי יכול להגיש את ההתנגדות לשר, מה שאמרת הוא הגינוי. נשמע הגיוני להרחיב זאת. 

קולט אביטל:

אני אגיד לך מה החשש שלי. אני חוששת, שארגונים מסוימים – לא אלה שיושבים בארץ – ימהרו ויקבלו רכוש של אחרים שעדיין בחיים.  

יואל לוי:
כאן לא מקבלים רכוש. כאן רק מביעים התנגדות להשאלה, בגלל שיש כאן ליקוי ב- PROVENANCE.

מירב ישראלי:
אתה מדבר על גורמים שמעונינים ולא על כל אדם. בחוקים אחרים יש הסדרים שמאפשרים לשר לקבוע רשימה של גופים שיכולים לפנות. אז אנחנו לא פותחים את זה לכל אדם,אבל אנחנו מאפשרים לגופים מסוימים לפנות.

נדב העצני:
אבל החוק צריך לקבוע מה הפרמטר של גופים שיכולים להיכנס לרשימה של השר. 

בני רובין:
צריך לכתוב, מי שהוא בעל עניין. 

קולט אביטל:

יכול לבוא כל אחד. 

עידית עמיחי:
יכול להיות גורם עוין, לאומי, שלא ירצה שהיצירה תצא מצרפת ותגיע לארץ ישראל. את זה אנחנו צריכים למנוע. 

היו"ר מיכאל מלכיאור:
אבל השר לא חייב לקבל את זה. 

יואל לוי:
אבל לשר יש שיקול דעת. 

היו"ר מיכאל מלכיאור:
אנחנו מדברים פה על השלב המקדמי. אני לא רואה סיבה, למה כל מי שיש לו זיקה לעניין לא יכול לפנות לשר. 

קולט אביטל:

זאת אומרת גם גופים שעשו מחקר.

היו"ר מיכאל מלכיאור:
אם זה גופים שעשו מחקר, זה טוב. שיביאו את המחקר. אם זה מישהו שסתם רוצה, השר לא יתחשב בזה.

מירב ישראלי:

אולי נכתוב, כל אדם. השר יתחיל לבדוק האם האדם הוא בעל עניין או לא?

היו"ר מיכאל מלכיאור:

בסדר.

נדב העצני:
השר יכול לדחות את זה.

קולט אביטל:
האם לשר יש כלים לבדוק את זה?

מירב ישראלי:
הוא בודק, האם הטענות שנטענו הן ספציפיות. 

היו"ר מיכאל מלכיאור:
אם מביאים יצירה מדנמרק והגורם שמכיר יותר טוב את התנאים בדנמרק כותב לשר ואומר, שהוא עשה מחקר ואין אפשרות בדנמרק לתבוע ולא ראוי שהוא ייתן חסינות. לא משנה מי כתב את זה. השר צריך לדעת את זה ולא לתת חסינות. 

בני רובין:
השר ממילא חייב לדעת את זה. 

היו"ר מיכאל מלכיאור:
אף אחד לא מצפה שהשר יעשה מחקר. זאת יכולה להיות עזרה לשר למנוע חסינות. 

מירב ישראלי:
יכול להיות שיובאו עדויות עם תצהירים, שבערכאה מסוימת כך היה אבל באופן אפקטיבי לא ניתן לתבוע שם. יהיו עובדות חדשות שהוא לא יודע אותן.

היו"ר מיכאל מלכיאור:
אז לא יהיה ראוי לתת חסינות. 

מירב ישראלי:
נכתוב: כל אדם.

יצחק מולכו:

כל אדם זה גם גוף.

היו"ר מיכאל מלכיאור:

זאת לא בעיה. זה יכול לעזור  לדברים שכולנו רוצים.

מירב ישראלי:

יש את העניין של 14 יום. 

קולט אביטל:

צריך להאריך את זה. 

זבולון אורלב:

צריך להאריך את זה, וצריך להיות בטוחים שיש תמונה.

מירב ישראלי:

השאלה היא, האם צריך להשיג חוות דעת מחו"ל וכו'. 

זבולון אורלב:

כמה זמן המוזיאון צריך? כמה זמן אתם יודעים מראש?

יצחק מולכו:

תערוכה זה כמה חודשים. 

זבולון אורלב:

אז לא צריך להיכנס לס"ד של 14 יום? למה לא להאריך את זה ל-30 יום?

קולט אביטל:

14 יום זה באמת קצר.

היו"ר מיכאל מלכיאור:

נאריך את זה ל-30 יום. 

מירב ישראלי:

עכשיו העניין של טעמי ההתנגדות. כרגע התנאים שבחוק, ערכאה חלופית ועניין של שלמות המסמך,  והעניין שהנכס הוא בעל חשיבות. אולי נאמר: "שלא התקיימו תנאי החוק". בהגדרת נכס תרבות הוספנו את המילים: "בעל חשיבות לציבור בישראל". הרעיון הוא, שיש חשיבות להביא את הנכס לארץ. אפשר לטעון, שבאיזון בין הערך הציבורי לבין הערך הפרטי אין סיבה להוציא את הצו. 

זבולון אורלב:
אין לי התנגדות לזה, כי אני ממילא בעמדתי הבסיסית.

היו"ר מיכאל מלכיאור:

אז תוסיפי את זה. 

מירב ישראלי:
ההתנגדות היא שלא יתקיימו התנאים שבחוק למתן הצו. הגענו לעניין של הצילום. 

בני רובין:
צילום זה אף פעם לא חלק מ- PROVENANCE 

יואל לוי:

זה ודאי חלק.

קולט אביטל:

צילום זה לא PROVENANCE, אבל אפשר להוסיף את זה. אחרי הפירוש ל-PROVENANCE נוסיף: "וכן צילום".

מירב ישראלי:

נכתוב את זה בסעיף (ב). ההודעה תכלול צילום דיגיטאלי. זה אומר שהוא יוכל לפרסם רק באתר.

קולט אביטל:

למה דיגיטלי?

יואל לוי:

זה מגיע למשרד המשפטים. בכדי שאתה תוכל לראות את זה באתר, זה חייב להיות דיגיטלי. אין דרך אחרת להעביר את זה. 

קולט אביטל:

יש. סריקה. אל תצמצם את זה לדיגיטאלי. 

היו"ר מיכאל מלכיאור:

תמונה. 

יהודית גידלי:

צריך לומר: צילום היצירה, נכס התרבות.

מירב ישראלי:

את הניסוח אני אעשה בסוף. כרגע השארנו את כל אופן הפרסום לתקנות. השאלה, היא אם אתם רוצים לחייב בחוק את אופן הפרסום. אפשר להגיד, לרבות באתר האינטרנט של משרד המשפטים. אני לא חושבת, שתהיה בעיה עם זה. 

היו"ר מיכאל מלכיאור:

זה המקום הראוי לפרסם את זה. למה לא לכתוב את זה?

מירב ישראלי:
מקריאה סעיף 5. סעיף (א) מוסכם על משרד המשפטים וסעיף (ב) לא מוסכם על משרד המשפטים. כאן נכנסת השאלה של הגדרת הנכס. 

קולט אביטל:
אני חושבת שזה מצמצם. 

מוריה בקשי:
שום נכס הוא לא נכס כזה לפני שהוא בא לכאן. 

קולט אביטל:
זה מצמצם. אני לא חושבת שזה שווה. בחוק נאלצנו לדבר אך ורק על נכסים של נספי שואה, שנמצאים בארץ. לפי ההגדרה הזאת אנחנו לא נותנים הגנה לניצולי שואה, שאולי ימצאו את הנכס שלהם. להיאחז בהגדרה של החוק השני, נראה לי לא נכון.

היו"ר מיכאל מלכיאור:
אני רוצה להגיד מה הרקע לסעיף הזה. מספר ישיבות קיימנו דיון על כך. יש לי ויכוח עם משרד המשפטים. רצינו לקבל את הניסוח הזה ממשרד המשפטים, ולא קיבלנו את זה. היתה הסכמה מאוד רחבה של חברי הכנסת מכל הבית. אנחנו לא מדינה כלל המדינות. אנחנו לא יכולים להיות ניטראליים לגבי דבר, שיכול להתפרש כפגיעה במי שנלקחו ממנו נכסים בתקופת השואה. המדינה חייבת לתת בלשון את התשובה הפורמאלית. יש למדינת ישראל, במקרה הזה לשר המשפטים, אחריות כלפי האדם שטוען שיש למדינה מחויבות כלפי אותו אדם. אנחנו חייבים לבטא את זה בגוף החוק. לכן, דרשתי את השינוי הזה. אני אשמח לשמוע את משרד המשפטים.

קולט אביטל:

אתה לא תשמח לשמוע את משרד המשפטים.  

בני רובין:
אני מזדהה עם ההסבר לסעיף הזה. הסיבה לכך שאנחנו לא באנו עם נוסח משלנו, היא שפשוט לא ידענו מה לכתוב שם. הנוסח הזה לא קובע מה יהיה הסיוע.

היו"ר מיכאל מלכיאור:

הוא קובע שחייב להיות סיוע והשר יקבע. 

קולט אביטל:
לפני כמה ישיבות אתה אמרת פה שכבר היו דברים מעולם, ושבמקרים מסוימים משרד המשפטים כבר נתן סיוע. 

היו"ר מיכאל מלכיאור:

הוא בעד.

בני רובין:
אני זה שעשה את הפרויקט של עיראק. 

זבולון אורלב:

על מה אתם מדברים?

קולט אביטל:
על תקדימים בהם משרד המשפטים נתן סיוע לתבוע חזרה רכוש מעיראק.

בני רובין:
אנשים תבעו את עיראק, והתביעות הוגשו לאו"ם. אי אפשר להגיש תביע לאו"ם אלא דרך מדינה. התפקיד שלי היה לקשר בין התובעים לבין האו"ם. זה מתחייב, אחרת כל העסק לא היה עובד. כל זמן שלא מצפים מהמדינה לממן את התביעות האלה, זה בסדר. זה לא שמשרד המשפטים לא ירצה לעזור. אפשר יהיה באותה מידה לכתוב: הוא יסייע בכל דבר שייראה לו ראוי. מה כבר נוכל לכתוב בתקנות? 

קולט אביטל:

לא. מה זה הראוי הזה?

היו"ר מיכאל מלכיאור:

אני אשמח מאוד אם הוא יממן את הכל. 

בני רובין:

אני בטוח שגם התובע ישמח.

היו"ר מיכאל מלכיאור:

נכון, וזה גם יהיה דבר ראוי. 

נדב העצני:
אני יכול להבין את מה שמשרד המשפטים אומר, כי חסרה קביעה של הכנסת שצריך שיינתן סיוע. 

קולט אביטל:

זה בדיוק מה שאנחנו רוצים. 

קריאה:


זה משתמע.

נדב העצני:
אבל אולי צריך שזה לא ישתמע, אלא שייאמר בצורה מפורשת שהמדינה תגיש סיוע ראוי. אחרי שנאמר המשפט הזה, משרד המשפטים מבין שהוא צריך לתקן תקנות. 

היו"ר מיכאל מלכיאור:
כאשר כתוב שהוא יכתוב בתקנות דרכי סיוע, זה אומר שהוא חייב להגיש סיוע. אין פה שום שאלה. 

נדב העצני:

צריך היה להתייחס למסגרת של סיוע. 

היו"ר מיכאל מלכיאור:
תאמין לי, אני הבאתי את זה עד לנקודה שיכולתי להביא את זה. נאמר פה בצורה הכי ברורה, שיש חובה של השר להגיש סיוע. זה אומר את העובדה המוסרית שיש לנו כלפי הטוען.

אני רוצה להבהיר משהו, החוק הזה לא פוגם בצורה כלשהי בזכות של העם היהודי בכלל, ובמדינת ישראל בפרט, לטעון כעם וכמדינה לכל נכס שנגנב מיהודים, שלא נמצאים בגלל שהם נספו, או שלא יודעים, או שאין להם יורשים. החסינות הזאת לא פוגעת בשום אופן. 

זבולון אורלב:

היא פוגעת, או שלא הבנתי כהלכה. 

היו"ר מיכאל מלכיאור:
יש נכס שבגלל סיבות שונות, גם אולי בשביל להציף את מעשה האומנות במדינת ישראל, רוצים להביא אותו ליד ושם לתצוגה. מביאים את זה ליד ושם לתצוגה, ונותנים לזה חסינות. אין אף אחד שטוען שזה שלו או של משפחתו. אנחנו מדברים על טיעון מסוג אחר לגמרי, טיעון קולקטיבי של העם היהודי. החסינות הזאת שנותנים לפריט כזה או אחר, לא פוגעת בטיעון שמדינת ישראל כמדינה, ארגון יהודי או כל גורם אחר, יטענו. לא יכולים לומר, כי מאחר והיתה חסינות העם היהודי לא יכול לתבוע.

זבולון אורלב:

זה מה שכתוב.

היו"ר מיכאל מלכיאור:

לא. כתוב שבזמן שזה נמצא פה. 

נדב העצני:
זה משתמע מהמכלול של החקיקה הזאת.

קולט אביטל:
לא. 

היו"ר מיכאל מלכיאור:
לכן, אני מדגיש שמה שהחוק הזה אומר, זה שאתה לא יוכל בבית משפט ישראלי לתבוע. 

זבולון אורלב:
אם בא נכס שמבקשים להביא אותו ולעם היהודי יש טענה שזה נכס של העם היהודי, רשאי שר המשפטים לתת לו חסינות מתביעות פה בארץ. מה המסר?

קריאה:


שאפשר לשדוד את זה. 

היו"ר מיכאל מלכיאור:

לא. 

בני רובין:
שהשר סומך על הערכאה בארץ.

זבולון אורלב:
המסר הוא, שהשר של העם היהודי מפקיר את הזכויות.

קולט אביטל:
לא צריך להרחיק לכת. אני רוצה להזכיר, כי החוק הזה הוגש בצורה אחרת בכנסת הקודמת והכשלנו אותו. נעשה שינוי, ואז באו אלינו משרד המשפטים ומשרד החוץ ואמרו, שהחסינות שניתנת היא למשפט בארץ בלבד. יכול להתקיים משפט בכל מקום אחר בעולם.  בישיבות שקיימנו אמרנו שזה לא מספיק לנו. יכול להתקיים משפט בצורפת, אבל כיוון שמהמדינה מונעת מאדם להגיש את התביעה בארץ, המדינה צריכה לעזור לאותו אדם להגיש את התביעות בחו"ל. היו פה דוגמאות למכביר על מדינות שעזרו לאותם האנשים במשפט שהתנהל מחוץ לגבולות אותה המדינה. לכן, אפשר תמיד להוסיף משפט לפני הסוף כדי להסיר כל ספק. 

נדב העצני:
זה לא יפתור את הבעיה. 

קולט אביטל:
זה יפתור את הבעיה. אם אתה לא רוצה בכלל את החוק, תגיד מההתחלה שכל החוק הזה דפוק. אל תתווכח על כל מילה. החוק ישנו, וממשלת ישראל, משרד המשפטים, יזמו את זה. מה זה אומר? זה אומר שאותם המוסדות שרוצים להביא חפצי אומנות לארץ, יכולים לעשות את זה. הציבור בארץ יכול לראות את היצירות האלה ולגשת לבית משפט בחו"ל, והמדינה צריכה לעזור לו. 

זבולון אורלב:

במילים אחרות, אם הוגשה בקשה לגבי נכס תרבות ובתוך 30 יום בא מישהו ואומר כי היצירה היא של הסבא שלו, שר המשפטים יגיד לו שהוא מצפצף עליו, הנכס יבוא והוא נותן לו חסינות. מקסימום ייתנו לו את הכתובת ואת הערכאה שאתה צריך. לא נממן לך שום דבר. 

קולט אביטל:

זה לא מה שזה אומר, וזה לא הוגן. 

זבולון אורלב:
זה לא עולה עם המסר הפנטסטי שניסח יו"ר הוועדה. אני בעד החוק.  ההצעה שלי אומרת, שאם אין טענה בתוך 30 יום של מישהו שטוען שזה הנכס שלו, נותנים לו את החסינות. אם אחרי זה הוא נזכר, אומרים לו תלך לחו"ל. 

קולט אביטל: 

זה מה שאומר החוק. 

זבולון אורלב:
אם תוך 30 יום בא אדם ואומר שזה הנכס שלו, אל תביאו אותו לארץ. 

קולט אביטל:

זה מה שאומר החוק. 

זבולון אורלב:
לא נכון. החוק אומר שלשר יש שיקול דעת להביא נכס, שמישהו טוען שהוא של הסבא שלו. את זה מדינת ישראל לא יכולה לקבל. ניתן לו 30 יום, ונגיד לכל הארגונים שאם יש טענה זה לא יבוא. אי אפשר אחרי ה-30 יום לבוא. 

בני רובין:
יש בעיה עם הרעיון הזה. יש אנשים שמתנגדים לחוק הזה, ואז תוך 30 יום הם יגידו שיש בעיה. 

זבולון אורלב:
אני בעד החוק. אני רוצה שנהיה מדינת תרבות. 

היו"ר מיכאל מלכיאור:
אני דיברתי על דבר אחר. אני דיברתי שדובר פה על תביעה שאין אף אחד שטוען שזה שלו. זה שאנחנו מחוקקים את החוק הזה, זה לא מפקיר את הזכות של העם היהודי בכלל, לטעון בכל מדינה בה היצירה קיימת את מה שהוא רוצה לטעון בשם העם היהודי. 

זבולון אורלב:
מי טוען בשם העם היהודי?

היו"ר מיכאל מלכיאור:

יש גורמים שטוענים בשם העם היהודי. העובדה היא, שהיה לנו תהליך שהתחיל אחרי נפילת חומת ברלין. במשך 15 שנה היה תהליך בכל העולם. אנחנו טענו בשם העם היהודי טיעונים כלפי מדינות שונות ורכוש. הנושא הזה עדיין לא הסתיים. מעבר לזה, אני לא חושב שיש מניעה להכניס בתוך הסעיף 3(ב) את ההסתייגות של חה"כ אורלב.

יצחק מולכו:
אבל היא צריכה להיות מוגבלת לזה שיש תובע.

היו"ר מיכאל מלכיאור:
זה ברור. היא מוגבלת לזה שיש תובע בתוך ה-30 יום. אני מציע שנקבל את ההצעה הזאת. מירב יודעת לנסח את זה, והיא תכניס את זה לתוך הסעיף.

זבולון אורלב: 

נניח שיש תמונה של תובע בן 97 שלא מסתכל ברשומות באינטרנט. נציג יד ושם מסתכל ואומר כי זה נכס ששייך לעם היהודי. מה קורה במקרה כזה.

היו"ר מיכאל מלכיאור:
הכוונה היא לתובע או מי מטעמו. אם הוא יודע על אדם בן 97, הוא יכול מטעמו להגיש את זה.   

זבולון אורלב:
מה זה נקרא תביעה של העם היהודי? 

היו"ר מיכאל מלכיאור:
אני מדבר על מקרה שאין אדם בן 97. היו כפרים שלמים שהושמדו ולקחו את כל הדברים שלהם. כל התמונות נלקחו מאוסלו באוניה לברלין, בשביל לשלם את מסע התענוגות של יהודי נורבגיה לאוושויץ. אתה אומר שמדינת ישראל תוותר על התביעה שלה. 

היו"ר מיכאל מלכיאור:
לא. היא לא מוותרת על שום תביעה. 

זבולון אורלב:
היא תוותר על תביעה להשבת הנכס. 

היו"ר מיכאל מלכיאור:
היא לא תוותר בזמן שהיא בארץ.

זבולון אורלב:
 אני מבין אותם, אבל יש לי התנגשות בין הראש ובין הלב. חשוב לי לשמוע את ארגוני הניצולים. 

היו"ר מיכאל מלכיאור:
הם דיברו פה פעם שעברה ותמכו בזה. 

זבולון אורלב:

אז טוב שלא שמעתי אותם.

אברהם רות:
אני עברתי בימים האחרונים על כל ההסכמים הבינלאומיים. כל מה שנעשה פה נוגד את ההסכמים הבינלאומיים באירופה ובארצות הברית. אני ישבתי בערב והתחלתי לכתוב כל מיני דברים. למה אני מתנגד לחוק הזה? ביקשתי מנועה שתקריא את זה, כי כמו שאמר אפרים קישון: כל פעם שאני מדבר על הנושא הזה אני בוכה. 

נועה בלכר: 

מדוע הצעת הזאת מעוררת התנגדות כל כך רבה וכל כך הרבה התרגשות בקרב ניצולי השואה? על מנת להבין את זה צריך להבין את תהליך שדידת התמונות שהיה באירופה. התמונות נשדדו מכל ארצות הכיבוש הגרמני בתהליך דומה. תמיד היה שיתוף בין גורמי השלטון המקומיים, משטרה וצבא, ביחד עם הכובש הנאצי. בחלק מן המקרים התהליך התחיל עוד הרבה לפני תהליך ההשמדה ההמוני, אך עבר ביתר קלות לאחר התחלת מדיניות תאי הגזים. הגרמנים או המשטרה המקומית היו מוציאים את סוחרי האומנות או את האספנים היהודים מביתם והורגים אותם באמתלות שונות. במקביל, הוחרמו יצירות האומנות מביתם, והמשפחות גורשו מהבתים. בסוף שנת 1942 השיטה שוכללה. כל אלה שגרו באזורים העשירים של הערים רוכזו במרכזים העירוניים במקומותיהם. במקומות הריכוז דרשו הגרמנים מאותם יהודים בעלי נכסי אומנות לקבל את המפתחות לביתם, ובסיוע חברות הובלה מקומיות ששיתפו פעולה עם הנאצים רוקנו את הבתים מכל התכולה שלהם, ובכלל זה גם את יצירות האמנות. על מנת שהשוד יוסתר עד כמה שאפשר, נשלחו המשפחות של האספנים ושל סוחרי האמנות לאוושויץ להשמדה. לכן, אחוז האנשים שהיו בעלי חפצי אומנות, שלא שבו מהשואה, עולה על האחוז הממוצע. הפיקוד הגרמני עקב באופן אישי אחרי השמדת מחזיקי חפצי אומנות. 

אברהם רות:
 בארץ יש כבר 4 שנים דיון. עכשיו חזרתי מחו"ל. אנחנו יודעים על מה אנחנו מדברים. ממשלת הולנד מסכימה להביא את התערוכה ארצה. בהולנד לא צריך עורך דין, בניגוד לצרפת. יש תהליך מאוד מסודר. זה לא כתוב בחוק, ומה שלא כתוב בחוק לא קובע. אנחנו לא יכולים לתת י ד להכרה.  ממשלת וישי בצרפת עבדה יחד עם הגרמנים. עשרות שנים אחרי המלחמה הם לא עשו כלום. עכשיו אנחנו מוותרים על מוסר, כי חשוב שבמדינת ישראל יראו תמונות. אנחנו נשתף פעולה עם מדינות שונות כדי לאפשר להם להראות תמונות שהן שדדו. בצרפת לא מדובר על תמונות שנשדדו מיהודי צרפת. היה כיבוש בגרמניה, והם תפסו את התמונות האלה והביאו אותן לצרפת. כל התמונות שלא מצאו להם בעלים, נמכרו ליהודי הולנד. עכשיו אנחנו תובעים את יתרת התמונות. 26%, שזה אחוז יהודי הולנד פה, מביאים ארצה. אנחנו באמצע משא ומתן. זה לא מופיע בחוק, זה לא נאמר בחוק, ואנחנו נותנים פרס לממשלות. ממשלת צרפת היום היא המשך של ממשלת וישי. כך קבע החוק הבינלאומי. ממשלת הולנד היום אחראית על הממשלה. 

קולט אביטל:
למען הסדר, צריך להגיד את האמת.

אברהם רות:
אני אומר את האמת. האמת היא אולי מרה.

קולט אביטל:
ואני משקרת?

אברהם רות:

לא אמרתי ולא רמזתי על זה. 

קולט אביטל:
כדי שנשלים את התמונה, אני השתכנעתי שבשנים האחרונות ממשלת צרפת מינתה ועדה, שבראשה עומדים אנשים רציניים כולל שופטים ויהודים, שבודקת ומחזירים תמונות ליהודים בצרפת. אני מבינה, שיש מחויבות של ממשלת צרפת, שאם מתגלים פה יורשים הם יעשו את הסידורים הדרושים בצרפת כדי להחזיר את זה.  אני לא נציגה של ממשלת צרפת. ה' יודע שבעניין הזה עשיתי איתם מלחמות. מהרגע שקמה הוועדה הזאת, שהוקמה בזמנו על ידי ראש ממשלת צרפת, שבראשה עומדים שופטים, שכבר החזירו מאות אם לא אלפי תמונות ליהודית, אני לא יכולה להגיד שזה המשך ממשלת וישי שלא מוכנה להחזיר. 

נדב העצני:

מה עם יצירות שלא יימצאו להן יורשים? זה הויתור המוסרי. 

היו"ר מיכאל מלכיאור:

אין פה שום ויתור. 

קולט אביטל:
איש לא קבע שממשלת ישראל היא היורשת. 

נדב העצני:
אם היה הסדר שזה יעבור לקהילה היהודית- - -

היו"ר מיכאל מלכיאור:
אין לנו ויכוח על העובדות ההיסטוריות או על הצד המוסרי. שוכנענו במשך התהליך. לפני 5 שנים כאשר הגיעו אלי ממשלת צרפת והציעו את אותו דבר, אני סירבתי מכל וכל כי לא היה תהליך כזה בצרפת. בשם ממשלת ישראל לא הייתי מוכן. אנחנו חושבים, שזה שהתמונה תגיע לפה וזה שזה יפורסם באינטרנט, ואזרחי ישראל יוכלו לראות את זה ולהציף את זה, כמו שזה קרה בהולנד ובצרפת, זה יהיה טוב. אני רוצה לתת את אותה הזדמנות לתובעים פה. התמונות הללו לא יגיעו לפה, אם לא ניתן להם את החסינות הזאת. למה לקחת מאזרחי ישראל את האפשרות הזאת. הרי ממילא הם לא יכולים לתבוע בבית משפט ישראלי. ממילא הם יצטרכו ללכת לצרפת. ממילא יצטרכו ללכת לשם. אנחנו לא מונעים על ידי הפעולה הזאת של מתן חסינות, אלא מאפשרים לניצולים ולתובעים דבר שאחרת לא יתאפשר להם. חלק מאיתנו עסקו בזה הרבה מאוד. במשך חודשים ושנים עסקנו דווקא בנקודה הזאת. החוק הזה מאפשר לאזרחי ישראל וניצולי שואה דבר שבלעדי החוק לא יתאפשר להם. זה לתבוע דבר ולהכיר בדבר, שאחרת לא יידעו עליו.

אברהם רות:
אני מתנגד בכל תוקף. החברה שלנו מטפלת רק ברכוש בארץ, ולכן אני רואה את זה באופן אישי. אני כתבתי לועידת התביעות, והיא אמרה שאין לה עמדה בנוגע לחוק הזה. 

קולט אביטל:
למה ועידת התביעות צריכה להתערב בחקיקה בארץ?

היו"ר מיכאל מלכיאור:
אני אמרתי, שפנו אלי מוועדת התביעות וביקשו שנכניס לחוק את הנושא של הפרובננס. הכנסנו את זה לחוק. 

אברהם רות:

בסדר.

היו"ר מיכאל מלכיאור:

זה לא בסדר. אתה מציג כאילו משהו אחר.

אברהם רות:
לדעתי, אסור למדינת היהודים לתת אישור לאיזו ממשלה באירופה על בעלות על התמונות. לא יבואו הנה תמונות או נכס אומנותי, שלא נקבע מראש שהם לא שייכים לאותה ממשלה שהיא שולחת את זה.  אם קובעים את זה חד משמעית, אנחנו נותנים יד לארצות זרות להשתלטות חוקית על רכוש שלא שייך לה.

היו"ר מיכאל מלכיאור:
חה"כ אורלב ביקש שנוסיף דבר ראוי, ויש לי גם הסכמה של חה"כ קולט אביטל. 

קולט אביטל:

ואומרים לי גם שזה קיים בחוק השוויצרי. 

היו"ר מיכאל מלכיאור:

אז אני רוצה לקבל החלטה פורמאלית שאנחנו מכניסים את השינוי הזה.  

מירב ישראלי:
אני אגיד מה השינוי. השר לא ייתן צו אם הוגשה התנגדות, שמבוססת על טענה של תובע זכות על נכס. 

בני רובין:
שלא ייצא שכל ההשאלה לא יכולה לקבל צו. 

מירב ישראלי:
אין בעיה. החוק מנוסח על נכס בודד. 

יואל לוי:
נדמה לי, שאפשר להכניס גם את הסעיף שישנו בחוק האנגלי: המוזיאון ישאיל חפצים רק אם זה נשמע חוקי ואתי. 

קולט אביטל:

לא כל מה שהבריטים כתבו הוא נבון. מה זה נשמע חוקי ואתי?

בובי בראון:


היום אנחנו באמצע מאבק עולמי על אומנות. בהרבה מדינות התהליך שקיים הוא לא תהליך כולל. היתה לי פריבילגיה להיות עם חה"כ קולט אביטל בכינוס בוילנה, ואני זוכר באיזה שלב היתה התנגדות של שגריר צרפת. 

קולט אביטל:
זה לא היה זה. הם טענו, שלפי החוק הצרפתי הקהילה היהודית היא לא ישות משפטית. 

בובי בראון:

קולט אביטל ענתה להם ואמרה: האם אתם אומרים שהסידור של אבא שלי הוא של מדינת צרפת? הם אמרו, כן. יש לי בעיה עם התהליכים. 

קולט אביטל:

קשה לי להניח, שמדינה כלשהי או מוזיאון כלשהו יבואו ויגידו שהם מודיעים שזה לא שייך להם. הם לא יעשו את זה. 

היו"ר מיכאל מלכיאור:

לכן, אני הדגשתי ואני אציג את זה גם מעל בימת הכנסת, שאין שום ויתור של העם היהודי על כל נכס. החוק הזה לא רומז בכלל לכיוון הזה.

אברהם רות:

למה לא נכניס את זה להקדמה לחוק. 

היו"ר מיכאל מלכיאור:
כאשר אני מודיע על זה מעל בימת הכנסת, זה מה שמחייב מבחינת הצגת החוק. זאת ההכרזה שנחוצה כדי להבין את החוק.

אבנר שלו:

בישיבה הקודמת היו לי הסתייגויות מהניסוח, שמא עניינים שאנחנו מייצגים אותם עלולים להיפגע. הנוסח החדש פותר את הבעיות האלה, ואנחנו מורידים את ההסתייגות הזאת. דבר שני, אני מבין שאברהם חושש כי מעצם קיומו של החוק ישתמע שמדינת ישראל נותנת זכות מוסרית של ויתור על תביעה בשם העם היהודי על אותו רכוש שנשדד. אני הצעתי לעשות סעיף מקדים. אנשי משרד המשפטים לא אוהבים את זה, אבל יש חוקים שנפתחים עם משפט פותח שמסיר ספק. אנחנו רוצים להשאיר את השאלה הזאת פתוחה. לעם היהודי יש זכות קבועה ועומדת לתבוע את הנכסים שנשדדו מהעם היהודי בכל מיני צורות. אגב, יש מצבים שהתביעה הזאת מביאה לתוצאה בצורה כזאת או אחרת. 

יצחק מולכו:
אולי אנחנו מתעסקים בנושא, שלא כולנו מבינים את המהות המשפטית שלו. חיסיון זה לא דבר שמפקיע זכות. החיסיון הוא דבר פרוצדוראלי. לכן, אנחנו לא זקוקים למשפט מקדים.  החיסיון הוא דבר פרוצדוראלי, שאומר שבפרק זמן מסוים אתה לא יכול לגשת לבית המשפט.

היו"ר מיכאל מלכיאור:

אני הדגשתי, להסיר כל ספק. זאת לא כוונת החוק ולא רצון החוק, ולכן אין צורך להכניס את זה בסעיף מקדים לחוק. 

נדב העצני:
יש לזה משמעות. יש דברים שמשתמעים מאי אמירה. 

יצחק מולכו:
זה עלול לסבך אותו בצד המהותי. לא צריכים להתייחס למהות אלא רק לפרוצדורה. כל אמירה הנוגעת למהות עלולה לסבך את החוק. 

בני רובין:

משרד המשפטים בדרך כלל מעדיף להכניס סעיף מטרה רק כאשר הסעיף הזה חיוני להבנת החוק. במקרה הזה הוא לא חיוני. אבל אין התנגדות.

נח נוח פלוג:
צריך להגיד, שהעם היהודי הוא היורש של הרכוש. 

קולט אביטל:

את זה אי אפשר להגיד. אנחנו בדלת האחורית מכניסים דבר, שאנחנו נלחמים עליו 50-60 שנה.

נוח פלוג:
אותו נוסח שאתה ניסחת מקובל עלינו וחשוב מאוד. 

היו"ר מיכאל מלכיאור:
מה שאמרתי, אני אגיד כאשר אני מציג את החוק. זה יהיה הבסיס להצגת החוק. אני אגיד את זה חד משמעי. 

נוח פלוג: 

עד עכשיו החזירו בקושי 20%.  80% מהרכוש עוד לא הוחזר. 

היו"ר מיכאל מלכיאור:

זה נכון, אבל זה לא קשור לנושא חיסיון. 

אברהם רות:
למה לא להכניס את זה כהקדמה לחוק? 

קולט אביטל:
אני מציעה להכניס בסוף החוק סעיף נוסף שאומר: אין בחוק זה כדי לגרוע מתביעתו המוסרית של העם היהודי לרשת את רכוש נספי השואה. 

יואל לוי:
מקובל.

יצחק מולכו:
זה מסוכן להגיד מוסרית.  הכי טוב לא לכתוב את זה. 

היו"ר מיכאל מלכיאור:

יש כוונה להכניס סעיף מטרה בהתחלה, כמו שיש בהרבה חוקים. 

מירב ישראלי:

ההצעה של משרד המשפטים היא: מטרתו של חוק זה היא לאפשר השאלה של נכסי תרבות, שהם בעלי חשיבות לציבור בישראל מבלי לפגוע בזכויותיהם של היורשים ובני העם היהודי.

היו"ר מיכאל מלכיאור:

בעם היהודי, ולא בבני העם היהודי. 

יצחק מולכו:
זה לא נכון. נוצר כאן מחסום לתביעה. 

מירב ישראלי:

יש המשך למשפט. – מבלי לפגוע בזכויותיהם של היורשים ובני העם היהודי, לממש את זכויות התביעה שלהם בערכאות מחוץ לישראל.

נדב העצני:
זה לא מקביל למה שהציעה חה"כ אביטל. אפשר להכניס את הניסוח שהוצא מקודם בתוך סעיף כזה. 

היו"ר מיכאל מלכיאור:
בלי לפגוע בזכויותיו של הפרט, ובטענה של העם היהודי.

יצחק מולכו:
זה מסוכן מאוד מבחינה משפטית. יפרשו את כל ההוראות האלה רק אחרי שתתממש איזו זכות. 

קולט אביטל:

לא. גם העניין של הנכס, כפי שהוא מוגדר בחוק שלנו, זה לא נכון. זה מגביל.

יצחק מולכו:
צריך בהתחלה להסביר מה היא מטרת החוק. מטרת החוק זה לאפשר להביא לישראל נכסי תרבות. 

קולט אביטל:

היא אמרה את זה.

מירב ישראלי:

אני אקריא נוסח שהוא התחלה של משרד המשפטים ותוספת של חברת הכנסת אביטל: מטרתו של חוק זה היא לאפשר השאלה של נכסי תרבות, שהם בעלי חשיבות לציבור בישראל, מבלי לגרוע מתביעתו המוסרית של העם היהודי--- 

נדב העצני:
מטענתו של העם היהודי שהוא היורש של הנכסים הבזוזים.  יש לי הצעה: " מבלי לגרוע שלעם היהודי ישנה הזכות לרשת את כל הנכסים שנגזלו במהלך השואה, ולא נמצאו להם יורשים". 

מירב ישראלי:
אני לא רוצה להכניס טענות משפטיות לסעיף המטרה. אני רוצה שזה יהיה משהו הצהרתי. אני לא רוצה להיכנס בסעיף מטרה לעניין של לרשת. 

עקיבא תור:
יש לי הצעה לסעיף סיכום: מבלי לגרוע מטענות העם היהודי באשר לזכויות בנכסים שנגזלו במהלך השואה.

נועה בלכר:
בזכותו של העם היהודי בנכסיהם של נספי השואה שנלכדו בזמן מלחמת העולם השנייה. 

היו"ר מיכאל מלכיאור:
אנחנו לא באים פה בדרך אחורית להגיד דבר שהוא ראוי להגיד. 

מירב ישראלי:
זה דיון של 4 ימים רק על הנושא הזה. 

מירב ישראלי:

הגיעו אלי שני נוסחים שהם ממש דומים: מבלי לגרוע מטענות העם היהודי בדבר זכותו בנכסים שנגזלו במהלך השואה.

עקיבא תור:

אני רוצה להוסיף סעיף סיכום שיגיד: "אין בחוק כדי לגרוע או לפגוע בתביעתו הצודקת של העם היהודי, לרשת נכסי תרבות".

היו"ר מיכאל מלכיאור:

עקיבא, אין סעיפי סיכום בחוקים. זה לא דיון וסיכום. מטרת החוק זה המקום הראוי.

 צריך להוריד את זה. לא תמיד האנשים האלה נספו. לפעמים גנבו את הנכס.

מירב ישראלי:

אני מקריאה את הנוסח המוסכם: "מטרתו של חוק זה היא לאפשר השאלה של נכסי תרבות, שהם בעלי חשיבות לציבור בישראל, מבלי לגרוע מטענות העם היהודי בדבר זכותו בנכסים שנגזלו במהלך השואה".

מוריה בקשי:

אולי נאמר: באשר לזכויות בנכסים.

מירב ישראלי:

זה מכסה את הכל. אני אקריא שוב: "מטרתו של חוק זה היא לאפשר השאלה של נכסי תרבות, שהם בעלי חשיבות לציבור בישראל, מבלי לגרוע מטענות העם היהודי באשר לזכויות בנכסים שנגזלו במהלך השואה".

יצחק מולכו:

גיימס מעיר, שהוא חושש שמא זה יתפרש כאילו אי אפשר יהיה להביא את הנכסים שקשורים בשואה. 

מירב ישראלי:

לא.

היו"ר מיכאל מלכיאור:

מטרת החוק, היא להביא זאת לארץ. אף אחד יוכל לומר שהוא לא מבין זאת. 

מירב ישראלי:
מקריאה סעיף 5(ב).

נעה בלכר:


צריך להוריד את זה. לא תמיד האנשים האלה באמת נספו. לפעמים גנבו את הנכס והאנשים האלה נשארו בחיים.

מירב ישראלי:

הנוסח הזה היה רק עוגן לדיון. אני רוצה להתייעץ, כדי להבין באיזה יחסים מדובר ואיך להגדיר אותם באופן מדויק. מקריאה סעיף 5(ב).  

נדב העצני:
אפשר להוסיף:  שחשוד כי נשדד על ידי השלטון הנאצי.

מירב ישראלי:

השאלה היא, האם אנחנו לא רוצים להיות יותר מדויקים. יש לנו את העניין של ראיות טובות. אני זקוקה לו גם לשאלה, מי השר לא ייתן צו. אנחנו אמרנו שהשר לא ייתן צו כאשר יש לו תובע ספציפי, שטוען שיש לו זכות. אני רציתי לחזור לעניין הזה, כי אני צריכה עוגן. 

היו"ר מיכאל מלכיאור:

מצד אחד לא משהו שהוא חד משמעי, ומצד אחד לא משהו שהוא סתם.

עקיבא תור:
אני אקריא הצעה מדברי ההסבר המקוריים: במקרה שבו יציג אדם כלשהו בפני הרשויות בישראל  ראיות טובות לזכותו באשר לאחת היצירות בהן מדובר. 

מירב ישראלי:

זה לא עוזר לי. אני צריכה נוסח משפטי.

בני רובין:

זה צריך להיות בהקשר של השואה, ולא כל אחד. 

אברהם רות:
את זה אנחנו עושים בלי עורכי דין. אם מישהו אומר שיש פה תמונה או יש איזו הוכחה לכאורה, זה קובע. לכן, אני מקבל את ההגדרה שאומרת: ראויה. 

היו"ר מיכאל מלכיאור:

ראיות ראויות. 

אברהם רות:
מצאנו בהולנד מישהו מגיל 84. הוא מצא תמונה מהחתונה של הסבא שלו. איפה הצטלמו? על יד הנכס המשפטי. מאחורה ראו את התמונה. מייד נתנו לו את התמונה. זאת הוכחה ראויה. לא צריך עורך דין.

היו"ר מיכאל מלכיאור:

אבל זאת ראייה מאוד טובה. 

אברהם רות:

יש עוד כאלה. יש כוסות קידוש שרשומות עליהם אותיות. 

מירב ישראלי: 

אמרנו, שהשר לא ייתן צו אם יש אדם שהגיש התנגדות על סמך טענה של זכות בנכס. אמרנו, שהוא צריך להביא ראיות לכאורה שיש לו זכות בנכס. לגבי איזה נכסים אנשים יהיו זכאים לסיוע נוסף...

נדב העצני:

כי נגזל על ידי הנאצים או משתפי פעולה. 

מירב ישראלי:

השאלה אם זה מספיק מדויק. 

יואל לוי:
צריך להגיד שזה נגזל מיהודים.

מירב ישראלי:
אני חוזרת לפסקה מספר 1 בחוק שלכם. 

נדב העצני:
הוא לא רלוונטי. זה הרבה יותר רחב פה.

היו"ר מיכאל מלכיאור:

אני חושב, שההגדרה של עו"ד העצני היא הגדרה נכונה. זה נשדד או בידי הנאצים או בידי משתפי פעולה. 

יואל לוי:

נגזל מיהודים. 

היו"ר מיכאל מלכיאור:

זה ברור. 

מירב ישראלי:

לא. צריך להגיד את זה. 

היו"ר מיכאל מלכיאור:
נגיד: "נגזל מיהודים על ידי הנאצים או משתפי פעולה". 

יואל לוי:

חשוב להגיד, נגזל מיהודים. אנחנו מצווים להגן על היהודים במדינת ישראל. 

מירב ישראלי:
ואם זה היה מישהו שאמו לא היתה יהודייה. 

יואל לוי:

אנחנו לא נכסים לחוק השבות בעניין הזה. זה לא שייך לחוק השבות. 

מירב ישראלי:

אני לא רוצה להיכנס לזה. 

היו"ר מיכאל מלכיאור:

זה גם מובן מאליו.

נדב העצני:
אם לא תכתבי יהודי, יבקשו ממך סיוע מכל העולם.

מירב ישראלי:
תגידו לי, למה ההגדרה שם היא לא ראויה. ההגדרה שם: מוצג הנמצא בישראל, שבעל הזכויות האחרון בו הידוע, הוא אדם שמקום שהותו האחרון הידוע היה בחבל ארץ, אשר ביום 1 בספטמבר 39 היה שייך למדינה מהמדינות המפורטות בתוספת, ולא ידוע אם הוא נותר  בחיים לאחר יום 31 בדצמבר 1945, או ידוע שהוא נספה עד יום זה".  

נועה בלכר:
הוצאת מפה את ניצולי השואה. 

מירב ישראלי:

לכן אני אומרת, זה נספי שואה. השאלה, למה זה לא מספיק. מה צריך להוסיף או לשנות. 

 נדב העצני:
בעיה ראשונה, היא שמי שידוע שהוא לא נספה, עלול להשתמע כאילו הוא לא זכאי. הוצאת את ניצולי השואה, והם צריכים להיות בפנים. בנוסף, כל עניין ישראל.

מירב ישראלי:

את זה הורדתי מראש.

נדב העצני:
מה קורה עם מישהו שלא היה שם והיה לו רכוש?

מירב ישראלי:

השאלה היא, של מי הנכס.

נדב העצני:
יכול להיות שמדובר באדם שגר בישראל והיה לו רכוש שם. הוא צריך גם כן להיכנס להגדרה. 

מירב ישראלי:
אני מנסה להגדיר את זה בצורה יותר משפטית חקיקתית. 

עידית עמיחי:
נגיד, נכס יהודי. 

היו"ר מיכאל מלכיאור:
אין נכס יהודי. יש בקושי בני אדם יהודים. אנחנו לא נתחיל להיכנס להגדרה של מה זה נכס יהודי. אנחנו מדברים גם על תמונה של רמברנד. 

נדב העצני:
יש לי הצעה: נכס שנגזל  מיהודים במהלך השואה על ידי הנאצים, או על ידי משתפי הפעולה איתם. 

מירב ישראלי:
אני לא נכנסת ליהודים. 

יואל לוי:
היו אספנים קומוניסטים.

מירב ישראלי:

בוא נגיד: במהלך השואה. אז אנחנו אומרים שזה חלק מהשואה. 

היו"ר מיכאל מלכיאור: 

בואו נגיד: מאז עליית הנאצים לשלטון.

מירב ישראלי:

נגיד: על ידי הנאצים או משתפי הפעולה איתם. לא משנה מתי. 

היו"ר מיכאל מלכיאור:

זה מספיק. לא צריך להגדיר תקופה. זה כולל מ-1933 עד 1945. 

מירב ישראלי: 

נאמר: נכס שחשוד כי נגזל על ידי הנאצים או משתפי פעולה עמם. 

יואל לוי:
רוב התמונות נרכשו במכירות פומביות. 

היו"ר מיכאל מלכיאור:
מי ששם את זה במכירה הפומבית, הוא שדד את זה. 

מירב ישראלי:
בואו נלך מהגדרה של טענת התובע. מה שאנחנו רוצים זה לתת סיוע לאדם שטוען, שהנכס הזה נגזל מהמשפחה שלו. אני לא רוצה להיכנס לשאלה, האם זה במכירה פומבית ומי גזל.

נדב העצני:
זה לא חשוב. חשובה הגזילה הראשונה. 

אבנר שלו:

תגידי: נגזל בתקופה תחת כיבוש גרמני נאצי. 

היו"ר מיכאל מלכיאור:

צריך לומר: נגזל על ידי נאצים או  משתפי פעולה. בנורבגיה לא היו נאצים. אזרחים לקחו את זה. הם משתפי פעולה עם הנאצים. 

אבנר שלו:
תגיד הגרמנים הנאצים. 

יואל לוי:

מה עם הרוסים בסאן פטרסבורג?

היו"ר מיכאל מלכיאור:
לכן, צריך לכתוב יהודים. אין מנוס מזה. 

מירב ישראלי:
אני אקריא את כל הסעיף: השר יקבע בתקנות דרכי סיוע נוספות לטוען לזכות בנכס תרבות שניתן לגביו צו לפי סעיף 2, שהוא נכס שחשוד כי נגזל מיהודים על ידי הנאצים או משתפי פעולה עמם. 

יואל לוי:

רכוש שנגזל מהיהודים בתקופת השואה. 

מירב ישראלי:

רצו להבחין את זה מהשואה, ושזה יחול גם על תקופה שלפני ואחרי. 

בני רובין:
במקום לומר: הטוען לזכות, יש לומר: למי שיש בידיו ראיות לכאורה.

מירב ישראלי:
אני אקריא את כל הסעיף: השר יקבע בתקנות דרכי סיוע נוספות למי שבידיו ראיות לכאורה כי יש לו  זכות בנכס תרבות שניתן לגביו צו לפי סעיף 2, שחשוד כי נגזל מיהודים על ידי הנאצים או משתפי פעולה עמם. קצת לא כל כך חקיקתי. 

היו"ר מיכאל מלכיאור:

זה חוק לא כל כך חקיקתי. 

מירב ישראלי:
מקריאה סעיף 6-7. כיוון שהכנסנו את סעיף 4 ועכשיו צריך שהשר יוציא תקנות לגבי אופן הגשת ההתנגדות, כמה זמן אתם צריכים לצורך היערכות לקראת החלת החוק?

היו"ר מיכאל מלכיאור:
אתם יכולים להתחיל לעבוד עכשיו. 

מירב ישראלי:

45 יום זה בסדר?

מוריה בקשי:

לא יודעת להגיד. 

מירב ישראלי:

נגיד 60 ימים. 

יצחק מולכו:
צריך לעשות את התחולה מהר ככל שאפשר, לצורך ההצגה שלו בפני הצרפתים. אז הם יתחילו להניע את הגלגלים אצלם לפי המועדים שקבענו. 

היו"ר מיכאל מלכיאור: 

אנחנו לא עושים חוק בשביל תצוגה כזאת או אחרת. 

אברהם רות:

ממשלת צרפת הודיעה לממשלת הולנד שהחוק עבר כבר בארץ.

מירב ישראלי:
אני אחזור על כל התיקונים שקיבלנו היום. הכנסנו סעיף מטרה, שיהיה הסעיף הראשון, מטרת החוק: "מטרתו של חוק זה לאפשר השאלה של נכסי תרבות, שהם בעלי חשיבות לציבור בישראל, מבלי לגרוע מטענות העם היהודי באשר לזכויות ונכסים שנגזלו בשואה".

הוספנו ערכאה שיפוטית או מעין שיפוטית חלופית ראויה בסעיף 3. בסעיף 4(ב) הוספנו את המילים: שההודעה תכלול צילום היצירה, מסמך מוצאות היצירה וכו'. בתוך 30 ימים אפשר להגיש את ההתנגדות, כל אדם יכול להגיש את ההתנגדות ולא רק הטוען לזכות בנכס. הטעמים הם, שהתנאים שבחוק למתן הצו לא יתקיימו. הפרסום יהיה בדרך שקבע השר, לרבות באתר האינטרנט של משרד המשפטים. בסעיף (ג) הורדנו את המילה RESEARCH. בסעיף 5(ב) אמרנו: השר יקבע בתקנות דרכי סיוע נוספות למי שבידיו ראיות לכאורה בנכס תרבות שניתן לגביו צו לפי סעיף 2, שהוא נכס שחשוד כי נגזל מיהודים על ידי הנאצים או משתפי פעולה עמם. אנחנו מוסיפים הוראה לפיה, השר לא ייתן צו לגבי נכס תרבות, אם הוגשה לגביו התנגדות בידי אדם שיש לו ראיות לכאורה לזכות באותו נכס. התחילה היא 60 יום.

היו"ר מיכאל מלכיאור:

נעבור להצבעה. 

ה צ ב ע ה

בעד – 2

נגד – אין

נמנעים – אין

הישיבה ננעלה בשעה 15:00 
